# A Cuncezziò

L'oratoriu di a Cuncezziò, hè una piccula chjesa chì si trova in Bastia, in u quartieru di Terra Vechja, carrughju Napuleò. Hè statu classatu munumentu storicu in u 2000.
Hè famosa pè i so ricchi decori di stile baroccu.

## Storia

À l'origine hè a cappella di a cunfraterna di l'Immaculata Cuncezziò, creata in u 1588. L'edifiziu hè statu compiu in u 1609.
Da u 1636 à u 1666 a chjesa di A Cuncezziò diventa a chjesa paruchjale di u quartieru di Terra Vechja per via chì a chjesa di San Ghjuvà hè in travagli.
A facciata hè stata rifatta. In u 1704 hè imbellita da un purtone baroccu. In u 1858 è 1859 a facciata hè ricuperta di sciappe di màrmeru di Carrara. U stile di a facciata hè classicu.
Nentru, u decoru hè di stile baroccu. I muri sò vestuti di tissutu di seta è di villutu di Ghjenuva.

### A l'epica di Pasquale Paoli

À u XVIIIu seculu u bastimentu hà ghjuvatu di sala di deliberazione pulitiche. In u 1795 diventa u locu di u parlamentu di u reame anglocorsu (1794-1796). Si mette allora un sedione davanti à l'altare per materializà a presenza di u rè d'Inghilterra, George III. Quelli chì passavanu in carrughju duvianu saluallu quandu e porte di a chjesa eranu aperte.
U sacratu di l'oratoriu hè fattu d'una mosaica. Hè un usu chì vene di a tradizione di a regione di Ghjenuva.

## Discrizzione
### A facciata

A facciata hè di stile classicu. Hà cambiatu parechje volte. U purtone hè statu aghjustatu in u 1704. Hè ricuperta di sciappe di marmeru in l'anni 1858-1859.

### U decoru internu : e stofe

Nentru a chjesa, i decori sò di stile baroccu. Sò maestosi, assai travagliati è carchi. I muri sò cuperti di stofe di sete. I pilastri sò cuperti di stofe è di villutu di Ghjenuva, chì data di a fine di u seculu XVI. U fattu di copre i muri di stofe hè un usu ghjenuvese, introduttu in Bastia in u 1589 da u guvernatore Filippo da Passano.

### U legnu

E stalle di nociu sò state fatte à a fine di u seculu XVIII da parechji bancalari bastiacci.

### I capitelli è e curnice

U stuccu di i capitelli, curnice è di a volta data di l'anni 1618-1619. Sò stati ricuperti di fronde d'oru à u principiu di u seculu XIX.

### A pittura di a volta

Hè cunsiderata cum'è una di e più belle di Bastia. A pittura hè curata, dillicata. Hè datatu di u seculu XVII. Più tardi hè cumplettatu in u 1855 da parechji pittori taliani, capitanati da u fiurentinu Bernardo Francesci Sieni.

### L'altare maestru

L'ancona di l'altare maestru hè di 1624, cun marmeru di parechji culori.

### I lustri

Venenu da Ghjenuva, sò stati cummandati in u 1863.

### A mezaluna

Un candileru d'argentu in forma di meza luna si trova nant'à l'altare maestru. Hè adupratu solu per e feste impurtante. Hè statu da Gaetano Macchi, di Siena. Hè in forma di meza luna è di serpu, chì sò i sìmbuli di a Madonna.

### A statua

A statua di legnu di a Cuncezziò hè di u seculu XVIII.

## E pitture
### A pittura di Léon Olivié

U quatru maiò di l'altare maestru hè statu fattu da u pittore francese Léon Olivié. Hè una copia d'una pittura di Bartolomé Esteban Murillo.

### U portacroce

Hè unu di i più vechji quatri di Bastia. Hè datatu di u seculu XVI. S'assumaglia assai à una pittura di Raffaelu, chjamatu Spasimo di Sicilia..
Forse chì sta pittura veneria da una chjesa smarrita di Bastia : quella di Santu Niculà, di u cunventu San Francescu o di a chjesa distrutta di Belgudere..
A pittura hè stata ristaurata in u 2019.

## U pavimentu

U sacratu di a chjesa hè cumpostu di cotuli di parechji culori. A musaica rapersenta u sole è a luna.

## Da vede dinù

* Bastia
* A Citatella di Bastia
* Oratoriu San Roccu di Bastia
* Catedrale Santa Maria
* San Carlu
* Santa Croce
* San Ghjuvà

## Nòtte

* ↑ https://www.pop.culture.gouv.fr/notice/merimee//PA00099159.
* 1 2 3 4 5 6 7 8 9 10 Sott'à a direzzione di Jean-Baptiste Raffalli, Bastia : le guide, Editions du patrimoine, Parigi, 2003.
* ↑ Collectif, Bastia : regards sur son passé, Berger-Levrault, 1983.
* ↑ https://www.corsenetinfos.corsica/Bastia-Une-oeuvre-majeure-restauree-a-l-oratoire-de-l-Immaculee-Conception_a44947.html.